# Η ΟΡΓΑΝΩΤΙΚΗ ΕΠΙΤΡΟΠΗ ΕΞΕΤΑΣΕΩΝ ΥΠΟΨΗΦΙΩΝ ΔΙΚΗΓΟΡΩΝ

# ΤΟΥ ΕΦΕΤΕΙΟΥ ΙΩΑΝΝΙΝΩΝ

Αποτελούμενη από τους: **Μαρία Νάκα** του Κυριάκου, Πρόεδρο του Δικηγορικού Συλλόγου Ιωαννίνων, Πρόεδρο της Επιτροπής, **Πέτρο Παπαδόπουλο** του Θωμά, μέλος του Διοικητικού Συμβουλίου του Δικηγορικού Συλλόγου Άρτας και **Δημήτριο Τζόκα** του Κωνσταντίνου, μέλος του Διοικητικού Συμβουλίου του Δικηγορικού Συλλόγου Πρέβεζας, μέλη της Επιτροπής, η οποία συγκροτήθηκε με απόφαση του Διοικητικού Συμβουλίου του Δικηγορικού Συλλόγου Ιωαννίνων στην υπ’ αριθμ. 112/23.22021 συνεδρίασή του.

Συνεδρίασε, μέσω τηλεδιάσκεψης, στις 10 Μαρτίου 2021, μετά από την 1.3.2021 πρόσκληση της Προέδρου της Οργανωτικής Επιτροπής, προκειμένου να **ορισθεί** Γραμματέας της Οργανωτικής Επιτροπής του Εφετείου Ιωαννίνων, να **καθορισθεί** ο χρόνος έναρξης υποβολής των αιτήσεων και των δικαιολογητικών των υποψηφίων και ο τρόπος υποβολής των αιτήσεων και δικαιολογητικών καθώς και να ρυθμιστεί κάθε αναγκαία σχετική λεπτομέρεια για τη διενέργεια του πανελλήνιου διαγωνισμού δικηγόρων Α΄ εξεταστικής περιόδου 2021, ο οποίος προκηρύχθηκε με την υπ’ αριθμ. 2/9.2.2021 απόφαση της ΣΥΝΤΟΝΙΣΤΙΚΗΣ ΕΠΙΤΡΟΠΗΣ ΤΗΣ ΟΛΟΜΕΛΕΙΑΣ ΤΩΝ ΠΡΟΕΔΡΩΝ ΤΩΝ ΔΙΚΗΓΟΡΙΚΩΝ ΣΥΛΛΟΓΩΝ ΕΛΛΑΔΟΣ, δημοσιευθείσα στο ΦΕΚ Γ 323/17.2.2021.

Αφού άρχισε η συνεδρίαση, η Πρόεδρος έθεσε το θέμα ορισμού του Γραμματέα της Οργανωτικής Επιτροπής, ο οποίος θα παραλαμβάνει τις αιτήσεις, θα ελέγχει τυπικά τα δικαιολογητικά και θα παρίσταται κατά τη διενέργεια των εξετάσεων για την παραλαβή των θεμάτων από την Κεντρική Επιτροπή Εξετάσεων στην Αθήνα, την αναπαραγωγή φωτοτυπιών αυτών, τη διανομή αυτών στους υποψήφιους, την παραλαβή των γραπτών κάθε εξεταζόμενου, την ασφαλή διατήρηση αυτών και αποστολή στους εξεταστές που θα οριστούν. Η Πρόεδρος της Επιτροπής προτείνει για τη θέση αυτής την κ. Αλίκη Καλφιγκοπούλου, υπάλληλο του Δικηγορικού Συλλόγου Ιωαννίνων.

Ακολούθησε διαλογική συζήτηση μεταξύ των μελών της επιτροπής.

Η Οργανωτική Επιτροπή, αφού έλαβε υπόψη **1.** Τις διατάξεις των άρθρων 6, 13 και 18 έως 22 του ν. 4194/2013 «Κώδικας Δικηγόρων» (Α’ 208), όπως ισχύουν. **2.** Τις υπ’ αρ. 1/9.2.2021, 2/9.2.2021 αποφάσεις της Συντονιστικής Επιτροπής της Ολομέλειας των Προέδρων των Δικηγορικών Συλλόγων Ελλάδος και **3.** Το υπ’ αριθμ. 4/19.2.2021 έγγραφο της Συντονιστικής Επιτροπής της Ολομέλειας των Προέδρων των Δικηγορικών Συλλόγων Ελλάδος

**Αποφασίζει ομόφωνα**

**Ορίζει Γραμματέα** της Οργανωτικής Επιτροπής με έδρα το Εφετείο Ιωαννίνων την κ. κ. Αλίκη Καλφιγκοπούλου, υπάλληλο του Δικηγορικού Συλλόγου Ιωαννίνων.

**Ορίζει τη Δευτέρα, 22 Μαρτίου 2021 ως χρόνο έναρξης υποβολής των αιτήσεων** και κατάθεσης των δικαιολογητικών των υποψηφίων για την συμμετοχή στον πανελλήνιο διαγωνισμό δικηγόρων Α΄ εξεταστικής περιόδου 2021 **και χρόνο λήξης την Πέμπτη 8 Απριλίου 2021**, όπως ορίζεται στην απόφαση 2/9.2.2021 της Συντονιστικής απόφαση της Ολομέλειας των Προέδρων των Δικηγορικών Συλλόγων Ελλάδος (ΦΕΚ Γ 323/17.2.2021).

**Ορίζει την υποβολή της αίτησης συμμετοχής των υποψηφίων και κατάθεσης δικαιολογητικών δια ζώσης ενώπιον της Γραμματέως της Οργανωτικής Επιτροπής κ. Αλίκης Καλφιγκοπούλου ή μέσω ταχυδρομείου** προς την Οργανωτική Επιτροπή του Εφετείου Ιωαννίνων που εδρεύει στον Δικηγορικό Σύλλογο Ιωαννίνων - Δικαστικό Μέγαρο Ιωαννίνων – Δωδώνης 1- ΤΚ 45100 με την ένδειξη ΑΙΤΗΣΗ ΣΥΜΜΕΤΟΧΗΣ ΣΤΟΝ ΔΙΑΓΩΝΙΣΜΟ ΔΙΚΗΓΟΡΩΝ Α ΕΞΕΤΑΣΤΙΚΗΣ 2021).

Να αποσταλεί η παρούσα στην Συντονιστική Επιτροπή της Ολομέλειας των Προέδρων των Δικηγορικών Συλλόγων Ελλάδος, στους Δικηγορικούς Συλλόγους Άρτας και Πρέβεζας, στο Εφετείο Ιωαννίνων, να αναρτηθεί στους πίνακες ανακοινώσεων αυτών και στην ιστοσελίδα του Δικηγορικού Συλλόγου Ιωαννίνων καθώς και να γνωστοποιηθεί στους αναπληρωτές των μελών της Οργανωτικής Επιτροπής του Εφετείου Ιωαννίνων.

Κρίθηκε και αποφασίσθηκε μέσω τηλεδιάσκεψης λόγω πανδημίας στις 10 Μαρτίου 2021.

|  |  |  |
| --- | --- | --- |
| **Η ΠΡΟΕΔΡΟΣ**  |  | **ΤΑ ΜΕΛΗ** |